###### J e g y z ő k ö n y v

**Készült:** a Karcag Városi Önkormányzat Képviselő-testületének **2020. július 14-én** megtartott üléséről(**2020/IV. ülés**)

**Az ülés helye:** Városháza 1. sz. tanácskozóterem (Karcag, Kossuth tér 1. sz.)

**Jelen vannak:** Gyurcsek János polgármester-helyettes alpolgármester, Molnár Pál, Dr. Kanász-Nagy László, Karcagi‑Nagy Zoltán, Szepesi Tibor, Pánti Ildikó, Andrási András, Lengyel János, Kozma Dániel képviselők

Sári Kovács Szilvia alpolgármester, Rózsa Sándor jegyző, Dr. Bukács Annamária irodavezető,  Szabóné Bóka Réka költségvetési csoportvezető, Kósáné Bene Hajnalka kistérségi csoportvezető, Nyester Ferenc önkormányzati tanácsadó, Szabóné Fábián Éva humánpolitikai ügyintéző, Balajti József Nagykunsági Környezetvédelmi Kft. ügyvezetője, Varga Nándor Karcagi Ipari Park Kft. ügyvezetője, Polyik Zoltán Karcag Kincse Rendezvényszervező Kft. ügyvezetője, Karcag TV, FM rádió munkatársa, Kompanekné Sánta Mária szervezési ügyintéző, Bene Julianna szervezési ügyintéző, Donkó Gábor informatikus, valamint a lakosság és a pártok részéről 8‑10 fő

**Távolmaradt:** Nagyné László Erzsébet képviselő

**Gyurcsek János alpolgármester:** Köszöntötte a képviselő-testület tagjait, a meghívottakat.

A jelenléti ív alapján megállapította, hogy 9 fő megjelent, így az ülés határozatképes, s azt megnyitotta.

Indítványozta, hogy a képviselő-testület a kiküldött meghívóban foglaltaknak megfelelően tárgyalja meg a napirendeket, azzal a változtatással, hogy az alábbi napirend kerüljön felvételre:

|  |  |
| --- | --- |
| **8. pótnapirendi pont:** | Javaslat Kisújszállás és Kenderes városának a karcagi központi orvosi ügyelet rendszeréhez történő csatlakozásának elfogadására  Előadó: Gyurcsek János alpolgármester |

Először a módosító indítvány elfogadásáról kell dönteni, aki egyetért, kézfeltartással jelezze.

**A képviselő-testület döntése:** 9 igen szavazat, nemleges szavazat, tartózkodás nem volt

**Gyurcsek János alpolgármester:** Van-e további napirendi javaslat?

További napirendi javaslat nem hangzott el.

**Gyurcsek János alpolgármester:** Ismertette a napirendet.

|  |  |
| --- | --- |
| **N a p i r e n d :** | **E l ő a d ó :** |
| 1. Javaslat a díszpolgári cím, valamint a Pro Urbe díj, a Karcagért Emlékérem és a Karitatív tevékenységért díj, valamint a Karcag Város Közszolgálatáért díj alapításáról és adományozásáról szóló 1/1991. (II. 05.) Karcag Városi Önkormányzati rendelet módosítására | Gyurcsek János alpolgármester |
| 1. Javaslat belvízvédelmi feladatok ellátásához céltartalék képzésére | Gyurcsek János alpolgármester |
| 1. Javaslat a muzeális intézmények szakmai támogatása (Kubinyi Ágoston Program) című pályázaton való részvételre | Gyurcsek János alpolgármester |
| Javaslat Karcag Városi Önkormányzat által adományozható elismerésekre | Gyurcsek János alpolgármester |
| 1. Javaslat a Karcag Kincse Nonprofit Kft. ügyvezetője megbízásának megszüntetésére | Gyurcsek János alpolgármester |
| 1. Javaslat a Karcag Kincse Nonprofit Kft. ügyvezetőjének megbízására | Gyurcsek János alpolgármester |
| 1. Javaslata Karcag, Kórház utca 25. TT. 5. ajtószám alatti önkormányzati bérlakás bérbeadására | Gyurcsek János alpolgármester |
| 1. Javaslat Kisújszállás és Kenderes városának a karcagi központi orvosi ügyelet rendszeréhez történő csatlakozásának elfogadására | Gyurcsek János alpolgármester |

Szavazásra tette fel a napirendet. Aki azzal egyetért, jelezze.

**A képviselő-testület döntése:** 9 igen szavazat, nemleges szavazat, tartózkodás nem volt

**91/2020. (VII.14.) „kt.” sz. h a t á r o z a t**

**a Karcag Városi Önkormányzat Képviselő-testülete 2020. július 14-ei ülése napirendjének elfogadásáról**

A Karcag Városi Önkormányzat Képviselő-testülete az ismertetett napirendet

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Jegyzője, helyben
3. Karcagi Polgármesteri Hivatal, Aljegyzői Iroda, helyben

*Nagyné László Erzsébet képviselő megérkezett az ülésre.*

**Gyurcsek János alpolgármester:** Javasolta, hogy a **4-7-ig terjedő** **napirendi pontokat** – **a Magyarország helyi önkormányzatairól szóló, 2011. évi CLXXXIX. törvény (továbbiakban: Mötv.) 46. § (2) bekezdés a) és c) pontja értelmében** – zárt ülés keretében tárgyalja meg a képviselő‑testület.

Aki ezzel egyetért, kézfeltartással jelezze.

**A képviselő-testület döntése:** 10 igen szavazat, nemleges szavazat, tartózkodás nem volt.

**92/2020. (VII.14.) „kt.” sz. h a t á r o z a t**

**zárt ülés megtartásáról**

A Karcag Városi Önkormányzat Képviselő-testülete **a 4-7-ig terjedő napirendi pontokat** – **a Magyarország helyi önkormányzatairól szóló, 2011. évi CLXXXIX. törvény 46. § (2) bekezdés a) és c) pontja értelmében** – **zárt ülés** keretében tárgyalja meg.

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Jegyzője, helyben
3. Karcagi Polgármesteri Hivatal, Aljegyzői Iroda, helyben

**Gyurcsek János alpolgármester:**Ismertette, hogy napirend előtti kérdések feltevésére van lehetőség. A kérdések megválaszolására a napirendek megtárgyalását követően kerül sor.

Kérdés, hozzászólás van-e?

**Molnár Pál képviselő:** A kérdések és vélemények megfogalmazása előtt, alpolgármester úrnak jó munkát kíván a testületi ülések vezetéséhez, és jó egészséget az elkövetkezendő időkre.

Az elmúlt időszak csapadékos időjárása nemcsak a belvízhálózatot terheli le, hanem azokat a víztócsákat, vízfoltokat is vízzel töltötte meg, amelyek kiváló melegágyai a szúnyoglárváknak, és várhatóan a szúnyog gradáció nagyon magas lesz. Az a javaslata, hogy az Önkormányzat foglalkozzon az egyedsűrűség szabályozással, szúnyoggyérítéssel. Ha tudna ebben alpolgármester úr és a Képviselő-testület tárgyalni, akkor a Városgondnokság elindulna ezen az úton, ugyanis 2020-ban leszabályozták a szúnyoggyérítés módját és lehetőségeit, és magát a szereket. Egy szer van, amely az imágó pusztítására alkalmas és használható, de ezeket 2020-tól már légi úton nem lehet kijuttatni, csak hideg és meleg ködképzős földi gépekkel lehet megoldani. A Városgondnokságnak van kapcsolatrendszere olyan vállalkozókkal, akik ezt el tudnák végezni. Minél hamarabb dönteni kellene ebben, mert nagy az igénybevételük, egyre több önkormányzat fordul hozzájuk szolgáltatás igénybevételére. Bízik abban, hogy az elmúlt évekkel ellentétben, ebben az évben ezt a szúnyoggyérítést meg tudják tenni, és fel tudnak erre készülni.

Választókörzetében sajnos nagyon sok hajléktalannal találkozhatnak, akik hol a Kórház előtti buszmegállóban élnek életvitelszerűen – ebben nemrég a rendőrkapitány úrral sikerült megegyezni és eltessékelték onnan őket – ez a probléma továbbra is megjelenik. Most legújabb helyszínük a központi buszpályaudvar, ahol 4-5 fő életvitelszerűen él.

Kéri jegyző urat, hogy a szükséges intézkedéseket tegyék meg, amit a törvényi lehetőségek megengednek. Az itt utazókat, átutazókat, karcagi lakosokat is nagyon zavarja ez. Nemcsak a saját véleményét mondta el, több lakos is megkereste ezzel kapcsolatban.

**Gyurcsek János alpolgármester:** Megköszönte a jókívánságot, próbálja megfogadni és ennek alapján dolgozni.

A szúnyogirtással kapcsolatos teendőket a Városgondnokság a saját költségvetése terhére minél hamarabb tegye meg.

A rágcsálóirtás kérdése szintén szerepel a Városgondnokság tervei között. Minél hamarabb tegyék meg ezt is, de ne csak a két szegregátum területére történjen ez az intézkedés, hanem a lakosság igénybejelentése alapján, ha bárkinek igénye lesz erre, a megfelelő intézkedéseket tegye meg a Városgondnokság.

A hajléktalanokkal kapcsolatosan megkérte jegyző urat, hogy ebben minél hamarabb járjon el, amilyen lehetőség van erre.

**Rózsa Sándor jegyző:** Megköszönte a szót, és meg is adja a feltett kérdésre a választ.

Történt már személy szerint irányába is megkeresés a korábbi időszakban. Sajnos a Polgármesteri Hivatal hatósági hatásköre közrendes témában korlátozott, sokkal nagyobb a Rendőrség hatásköre. A probléma, hogy nem közterületen vannak, hanem egy közforgalmú területen, a VOLÁN épületében. A VOLÁN-nak, mint tulajdonosnak kellene segítséget kérnie ebben. Közrendes feladatról van szó, alapvetően a Polgármesteri Hivatal nem közrendes feladatokat tud ellátni, a hatáskör csekély, amit meg tudnak ebben tenni. A Közterület-felügyelet járhat el a Polgármesteri Hivatal hatáskörében. Gyakorlatilag ugyanazt tudják megtenni, mint a rendőrök, hogy arrébb tessékelik őket. Megoldást nem igazán tud a Polgármesteri Hivatal ebben az ügyben nyújtani. Korábban közösen a Rendőrséggel volt már egy ilyen intézkedés.

**Lengyel János képviselő:** A szúnyogirtással kapcsolatosan elmondta, hogy bár a szúnyogirtás fontos, de ezek a szerek sajnos irtják a méheket. Mint méhész azt kérte, hogy szabályosan történjen ez a kezelés, napnyugta után, mikor már beülnek a méhek, és nem szenvednek el pusztulást. Bio-patikában lehet kapni egy olyan szúnyog és lombtrágya riasztó szert, ami 3 hétig távol tartja a szúnyogokat, és nem veszélyes.

**Molnár Pál képviselő:** A Növényvédelmi törvény előírja, hogy ún. méhkímélő technológiával kell ezeket a rovarirtásokat elvégezni, vagy olyan szert használni, ami nem pusztítja a méheket vagy olyan órákban kell használni, amikor a méhek bent vannak a kaptárban. Természetesen a szúnyogirtást a törvényi előírások betartásával fogják elvégezni, az esti, éjszakai órákban.

**Andrási András képviselő:** Hozzászólásában elmondta, hogy az elmúlt időszak esőzései nemcsak arra hívták fel a figyelmet, hogy a vízelvezető rendszerek és a kommunális csatornarendszer hagy némi kívánnivalót maga után, de arra is, hogy a közutak és járdák állapota is kezd rossz állapotban lenni.

Felhívta alpolgármester úr figyelmét, és egyben kérte, hogy a Közútkezelő irányába jelezze, hogy a Vasút utca – Széchenyi sgt. kereszteződése hónapok óta nagyon rossz állapotban van. A környező lakókat zavarja az ott áthaladó forgalom és a kamionok hatalmas csattanása, ami az ottani kátyúk, gödrök miatt bekövetkezik. Ez saját tapasztalata is, de a lakosság részéről is jönnek ilyen jelzések. Hasonlóan rossz állapotban van a Dózsa György út is, egészen bent, a város szívében kezdődik a probléma, de a Szent István sgt. állapota sem jó.

A TRV Zrt. által elvégzett kommunális csatornajavítás és felújítás után út rehabilitáció csak részben sikerült. Van ugyan egy aszfaltréteg, de jó néhány helyen beszakadás, süllyedés van. Ez nem felel meg még annak a gyenge minőségnek sem, ami korábban volt.

Kérte, hogy az érintettek irányába ezeket a problémákat mindenféleképpen jelezze alpolgármester úr, és az elkövetkezendő időszakban minél hamarabb kerüljenek ezek megoldásra.

A járdák állapota folyamatosan romlik, látható, hogy az elmúlt időszakban jelentős összegek nem lettek ebbe az irányba fordítva, jó néhány helyen nagyon rossz állapotban vannak.

Kérte, hogy ezeknek a fokozott felújítása minél előbb következzen be.

Egyre több elektromos járművel közlekedő mozgáskorlátozott van a városban. Ezek a járművek a közúti forgalomban vesznek részt. Ezek a járművek éles forgalomban vesznek részt, és nincs KRESZ ismeretük, valamint a jármű nem alkalmas arra, hogy részt vegyen a közúti forgalomban. A járdán viszont képtelenek közlekedni.

A szúnyogirtással kapcsolatban megjegyezte, hogy óvatosnak kell lenni ezzel, mert belenyúlhatnak egy olyan táplálékláncba, aminek a későbbiek folyamán nagyon kellemetlen következménye lehet, hiszen a fecskék fő tápláléka a szúnyog.

**Gyurcsek János alpolgármester:** Válaszában elmondta, hogy ezen a héten, csütörtökön érkezik Karcagra bemutatkozó látogatásra Kovács Péter, a Közútkezelő új vezérigazgatója. Lehetőség lesz elmondani neki, hogy milyen problémák vannak Karcagon az utak állapotával kapcsolatban. A kerékpárutat átvette a Közútkezelő, és sajnos komoly problémák vannak annak a karbantartásával. Ezeket a problémákat írásba foglalják és választ kérnek a megoldásra.

A TRV Zrt. útfelbontási helyreállításnál szükséges egy minőségi utóellenőrzés, vannak ilyen problémák, ezeket kezelni kell.

Elmondta a járdák állapotával kapcsolatban, hogy foglalkoznak majd ezzel a további képviselő-testületi üléseken. Jogosnak tartja a felvetést, de most erre nem kíván kitérni.

**Nagyné László Erzsébet képviselő:** A hajléktalanok elhelyezésével kapcsolatban elmondta, hogy ezzel foglalkozni kell. A Szociális és Egészségügyi Bizottság múlt heti ülésén tárgyalta a Karcagi Többcélú Kistérségi Társulás Idősek Otthonának 2019. évi beszámolóját, és rákérdeztek az ún. vörös kódra, ami megjelent a jelentésben. Hodos Bálintné intézményvezető asszony elmondta, hogy a hajléktalanok elhelyezését járványügyi helyzetben a szociális otthonoknak kell biztosítani. Most járványügyi készültség van, és intézményvezető asszony tájékoztatást adott, hogy mi a feladata a szociális otthonoknak.

További napirend előtti kérdés, észrevétel nem volt.

Rátértek a napirendek tárgyalására.

|  |  |
| --- | --- |
| **1. napirendi pont:** | Javaslat a díszpolgári cím, valamint a Pro Urbe díj, a Karcagért Emlékérem és a Karitatív tevékenységért díj, valamint a Karcag Város Közszolgálatáért díj alapításáról és adományozásáról szóló 1/1991. (II. 05.) Karcag Városi Önkormányzati rendelet módosítására |

**Gyurcsek János alpolgármester:** A rendeletmódosítással kapcsolatban elmondta, hogy az idők folyamán aktualizálni szükséges egyes rendeleteket. A Pro Urbe díjat eddig csak személyek kaphatták, a jövőben szervezetek is kaphatják. A Karitatív tevékenységért díjnál kibővülnek az adományozható személyek, illetve azoknak a különböző formációi non formális közösségek díjazási lehetőségével.

Kérdés, hozzászólás van-e?

Kérdés, kiegészítés nem hangzott el.

**Gyurcsek János alpolgármester:** Javasolta az előterjesztés és a rendelet-tervezet elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Nemleges szavazat és tartózkodás nem volt.

Karcag Városi Önkormányzat Képviselő-testületének

17/2020. (VII.14.) önkormányzati rendelete

a díszpolgári cím, valamint a Pro Urbe díj, a Karcagért Emlékérem és a Karitatív tevékenységért díj valamint a Karcag Város Közszolgálatáért díj alapításáról és adományozásáról szóló 1/1991. (II.05.) önkormányzati rendelet módosításáról

Karcag Városi Önkormányzat Képviselő-testülete az Alaptörvény 32. cikk (1) bekezdés a) pontjában meghatározott jogalkotói hatáskörében, az Alaptörvény 32. cikk. (2) bekezdésében és a Magyarország helyi önkormányzatairól szóló 2011. évi CLXXXIX. törvény 42.§ (3) pontjában meghatározott feladatkörében eljárva a következőket rendeli el:

*1.§ A díszpolgári cím, valamint a Pro Urbe díj, a Karcagért Emlékérem és a Karitatív tevékenységért díj, valamint a Karcag Város Közszolgálatáért díj alapításáról és adományozásáról szóló 1/1991. (II.05.) önkormányzati rendelet (továbbiakban: rendelet) 4.§. (1) bekezdés helyébe a következő rendelkezés lép:*

„4. § (1) A Karcag Városi Önkormányzat érdemeik elismeréseként Pro Urbe díjat adományozhat azoknak a személyeknek, vagy szervezeteknek, akik:

1. a város társadalmi, gazdasági, egészségügyi és kulturális életének fejlesztése érdekében kiemelkedő tevékenységet végez, vagy
2. a város lakosságának életkörülményeit, ellátását jelentősen javító, kiemelkedő munkát végez, vagy
3. a várost gazdagító művészeti, kulturális teljesítményt nyújt, vagy
4. a város hírnevét öregbítő kiemelkedő sport eredményt ér el, vagy

e) a város érdekében önzetlenül végez kimagasló értékű munkát”

*2.§ A rendelet 4/B § (1) bekezdés helyébe a következő rendelkezés lép:*

“4/B **§** (1) A Karitatív tevékenységért díj adományozható azoknak a személyeknek, civil szervezeteknek, non-formális közösségeknek, intézményeknek, gazdasági társaságoknak, vállalkozóknak, akik Karcag Város Önkormányzat fenntartásában működő egészségügyi, szociális, oktatási, kulturális intézmények; civil szervezetek, magánszemélyek segítése és támogatása érdekében kiemelkedő karitatív tevékenységet folytattak.“

3. §Ez a rendelet a kihirdetését követően azonnal hatályba lép és az azt követő napon hatályát veszti.

Karcag, 2020. július 13.

|  |  |
| --- | --- |
| **Gyurcsek János** | **Rózsa Sándor** |
| polgármester-helyettes  alpolgármester | jegyző |

**Á L T A L Á N O S I N D O K O L Á S**

Magyarország helyi önkormányzatairól szóló 2011. évi CLXXXIX. törvény 42. § 3. pontja alapján a Képviselő-testület hatásköréből nem ruházható át a kitüntetések és elismerő címek alapítása, ezért a rendeletalkotási jogkörében eljárva módosítja azt.

**R É S Z L E T E S I N D O K O L Á S**

Az 1. §-hoz

A Pro Urbe díj elismerésben részesülők körét határozza meg.

A 2. §-hoz

A Karitatív tevékenységért díj elismerésben részesülők körét határozza meg.

Az 3.§ - hoz

**Gyurcsek János alpolgármester:** E rendelet 2020. július 14-én 11óra 20 perckor hatályba lépett.

|  |  |
| --- | --- |
| **2. napirendi pont:** | Javaslat belvíz védelmi feladatok ellátásához céltartalék képzésére |

**Gyurcsek János alpolgármester:** Elmondta, hogy tekintettel az elmúlt időszak nagy esőzéseire, annak következményei felszámolására, illetve, hogy ne ismétlődhessenek meg a bekövetkezett események, célszerűnek látják egy céltartalék képzését és annak szakszerű felhasználását.

Kérdés, hozzászólás van-e?

**Karcagi Nagy Zoltán képviselő, a Pénzügyi, Fejlesztési és Mezőgazdasági Bizottság elnöke:** A képviselő-testületi ülést megelőzően ülésezett a Pénzügyi, Fejlesztési és Mezőgazdasági Bizottság. Ez a javaslat is napirenden volt, melyet támogatott a bizottság azzal a megjegyzéssel, hogy a céltartalék az általános tartalék terhére kerüljön beütemezésre. Hozzászólás is elhangzott azzal kapcsolatban, hogy további források is szükségesek lesznek majd. Ennek a 20 millió forintnak is nagyon örülnek, hiszen ez egy lépés a belvízvédelmi feladatok ellátására. A bizottság az előterjesztést a Képviselő-testületnek elfogadásra javasolja.

**Andrási András képviselő:** A Pénzügyi, Fejlesztési és Mezőgazdasági Bizottság ülésén is elmondta, hogy nagyon örülnek a 20 millió forintos keretnek és annak, hogy a belvízkérdésben és a csapadékvíz elvezetésben ez megjelenik. Ez az összeg tűzoltásnak remek, az azonnali problémák megoldására elegendő, de a későbbiek folyamán a csatornahálózat, vízelvezető hálózat teljes rendbetétele jóval nagyobb összeget igényel. Törekedni kell arra, hogy ha pályázati pénzből vagy bármilyen forrásból elérhetővé válik nagyobb összeg, mindenféleképpen lépje meg az Önkormányzat. Sokáig nem halasztható ez a dolog.

További kérdés, észrevétel nem hangzott el.

**Gyurcsek János alpolgármester:** Bejelentette, hogy az összeghatárra való tekintettel név szerinti, minősített szavazás szükséges. Ismertette a név szerinti szavazás módját.

***– A név szerinti szavazásról szóló irat a jegyzőkönyvhöz csatolva. –***

**Gyurcsek János alpolgármester:** A szavazást követően megállapította, hogy a képviselő‑testület egyhangúan, – 10 igen szavazattal, nem szavazat és tartózkodás nélkül – fogadta el a határozati javaslatot.

**93/2020. (VII. 14.) „kt.” sz. h a t á r o z a t**

**belvízvédelmi feladatok ellátásához céltartalék képzéséről**

Karcag Városi Önkormányzat Képviselő-testülete (továbbiakban: Képviselő-testület) az Alaptörvény 32. cikk (1) bekezdése b) pontjában meghatározott jogkörében, a Magyarország helyi önkormányzatairól szóló 2011. évi CLXXXIX. törvény 10. § (1) bekezdésében és a 13. § (1) bekezdés 11. pontjában biztosított feladatkörében eljárva az alábbiak szerint dönt:

1. A Képviselő-testület belvíz védelmi feladatok ellátására 20.000.000,- Ft összegű céltartalékot képez.
2. A Képviselő-testület felkéri a Karcagi Polgármesteri Hivatalt, hogy a határozat 1. pontjában meghatározott összegű céltartalékot a Karcag Városi Önkormányzat 2020. évi költségvetéséről szóló 1/2020. (I.31.) önkormányzati rendelet következő módosításába az általános tartalék terhére építse be.

Felelős: Szabóné Bóka Réka Költségvetési, Gazdálkodási és Kistérségi Iroda

költségvetési csoportvezető

Határidő: 2020. október 31.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Jegyzője, helyben
3. Karcagi Polgármesteri Hivatal Aljegyzői Iroda, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda, helyben

|  |  |
| --- | --- |
| **3. napirendi pont:** | Javaslat a muzeális intézmények szakmai támogatása (Kubinyi Ágoston Program) című pályázaton való részvételre |

**Gyurcsek János alpolgármester:** Az előterjesztés egy pályázaton való részvételről szól.

4 millió forint vissza nem térítendő összegre lehet pályázni, amelyet nyertes pályázat esetén a Jókai úti tájház felújítására fordítanak.

Kérdés, hozzászólás van-e?

**Karcagi Nagy Zoltán képviselő, a Pénzügyi, Fejlesztési és Mezőgazdasági Bizottság elnöke:** A bizottság szintén tárgyalta jelen napirendet, és egyhangúan támogatta, a képviselő-testületnek is elfogadásra ajánlja.

További kérdés, észrevétel nem hangzott el.

**Gyurcsek János alpolgármester:** Javasolta az előterjesztés és határozati javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Nemleges szavazat és tartózkodás nem volt.

**94/2020. (VII. 14.) „kt.” sz. h a t á r o z a t**

**a muzeális intézmények szakmai támogatása (Kubinyi Ágoston Program) című pályázaton való részvételről**

Karcag Városi Önkormányzat Képviselő-testülete (továbbiakban: Képviselő-testület) a Magyarország Alaptörvénye 32. cikk (1) bekezdés b) és e-f) pontjában és a Magyarország helyi önkormányzatairól szóló 2011. évi CLXXXIX törvény10. § (1) bekezdésében biztosított jogkörében eljárva az alábbiak szerint dönt:

1. A Képviselő-testület egyetért és támogatja, hogy Karcag Városi Önkormányzat a muzeális intézmények szakmai támogatása (Kubinyi Ágoston Program) című pályázatra **bruttó négymillió Ft** vissza nem térítendő támogatásra benyújtsa a pályázatát.
2. A Képviselő-testület utasítja a Györffy István Nagykun Múzeum igazgatóját, hogy a pályázat benyújtásához szükséges szakmai dokumentumokat határidőre készítse el.
3. A Képviselő-testület felkéri a Karcagi Polgármesteri Hivatal Jegyzői Irodáját, hogy határidőre nyújtsa be a pályázatot.

4. A Képviselő-testület felhatalmazza Gyurcsek János polgármester-helyettes alpolgármestert, hogy a határozat 1. pontja szerinti pályázati eljárással kapcsolatos dokumentumokat, szerződéseket és azok esetleges szükséges módosításait aláírja.

Felelős: Rózsa Sándor jegyző

Szabóné Bóka Réka költségvetési csoportvezető

Dr. Nagy Molnár Miklós igazgató

Határidő: 2020. december 31.

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Jegyzője, helyben
3. Karcagi Polgármesteri Hivatal Aljegyzői Iroda, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda, helyben
5. Karcagi Polgármesteri Hivatal Nagyné Major Mária, intézményi és civil kapcsolatok ügyintézője, helyben
6. Györffy István Nagykun Múzeum dr. Nagy Molnár Miklós igazgató, 5300 Karcag, Kálvin u. 4.

**Gyurcsek János alpolgármester:** Bejelentette, hogy a 4-7-ig terjedő napirendi pontok tárgyalásánál zárt ülést rendel el.

Tájékoztatta a jelenlévőket, hogy a Magyarország helyi önkormányzatairól szóló 2011. évi CLXXXIX. törvény 46. § (3) bekezdése értelmében **zárt ülésen** a képviselő-testület tagjai, a nem képviselő-testület tagjai közül választott alpolgármester, jegyző, aljegyző, továbbá meghívása esetén az érintett és a szakértő vehetnek részt.

Ezért megkérte a meghívottakat és a vendégeket, hogy a zárt ülés időtartamára a tanácskozótermet szíveskedjenek elhagyni.

Az ügyben érintett személyeknek, az adott napirend tárgyalásánál a hivatal köztisztviselői szólni fognak

Rátértek a zárt ülés napirendjének a megtárgyalására.

***– A zárt ülés anyagát külön jegyzőkönyv tartalmazza. –***

**Gyurcsek János alpolgármester:** Bejelentette, hogy a zárt ülés megtárgyalásának a végére értek, a testület nyilvános ülés keretében folytatja munkáját.

|  |  |
| --- | --- |
| **8. napirendi pont:** | Javaslat Kisújszállás és Kenderes városának a karcagi központi orvosi ügyelet rendszeréhez történő csatlakozásának elfogadására |

**Gyurcsek János alpolgármester:** Ismertette, hogy 2006. óta az Emergency Service Kft. látja el Karcag, Berekfürdő, Kunmadaras és Bucsa területén a központi orvosi ügyeleti feladatokat. Kisújszállás és Kenderes város önkormányzatai azzal a kéréssel fordultak az Önkormányzathoz, hogy csatlakozni szeretnének ehhez az ügyeleti rendszerhez. A csatlakozásnak lesz egészségügyi és gazdasági vonzata is. Amennyiben az Önkormányzat a javaslatot elfogadja, egészségügyi ellátás szempontjából a karcagi lakosok nem fognak hátrányt szenvedni, mivel kimutatásra került, hogy egy-egy ügyeletre kb. 1 eset jut, tehát ez komoly igénybevételt nem fog jelenteni a rendszer működésére.

Gazdasági viszonylatban az eddigi 77.-Ft/hó/lakos támogatás le fog csökkenni 45.-Ft/hó/lakos támogatásra, amely éves szinten 7.800 ezer forint megtakarítást jelent a Karcag Városi Ökormányzat számára, ami nem elhanyagolható gazdasági eredmény. Korábban elhangzott, hogy vannak olyan területek, ahová sokkal több pénzt kellene a rendszer működésébe tenni. Itt meglesz a lehetőség arra, hogy a megtakarításokat más területre fordíthassák a jövőben.

A szakbizottságok megtárgyalták és támogatták az előterjesztést.

Kérdés, hozzászólás van-e?

Kérdés, észrevétel nem hangzott el.

**Gyurcsek János alpolgármester:** Javasolta az előterjesztés és a határozati javaslat elfogadását. Aki egyetért, kézfeltartással jelezze.

**A képviselő-testület döntése:** 10 igen szavazat. Nemleges szavazat és tartózkodás nem volt.

**102/2020. (VII.14.) ,,kt” sz. h a t á r o z a t**

**Kisújszállás és Kenderes városának a karcagi központi orvosi ügyelet rendszeréhez történő csatlakozásának elfogadásáról**

Karcag Városi Önkormányzat Képviselő-testülete (a továbbiakban: Képviselő-testület) az Alaptörvény 32. cikk. (1) bekezdésének b), f) pontjaiban biztosított jogkörében, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában biztosított feladatkörében eljárvaaz alábbiak szerint dönt:

1. A Képviselő-testület elfogadja a Kisújszállás Város Önkormányzatának és Kenderes Város Önkormányzatának csatlakozási szándékát a karcagi központi ügyelet rendszeréhez, 2020. augusztus 1-től.
2. A Képviselő-testület az 1. pontban meghatározott feltételek elfogadásának következtében az Emergency Service Kft. által ellátott központi orvosi ügyeleti feladatok biztosításához fizetendő kiegészítő díjat 45,-Ft/hó/ lakos összegben határozza meg.
3. A Képviselő-testület felkéri a Karcagi Polgármesteri Hivatal Költségvetési, Gazdálkodási és Kistérségi Irodáját, hogy a szükséges dokumentumokat készítse elő és a szerződés megkötéséhez szükséges intézkedéseket tegye meg.
4. A Képviselő-testület utasítja a Karcagi Polgármesteri Hivatal Költségvetési, Gazdálkodási és Kistérségi Irodáját, hogy a megváltozott szolgáltatási díjat a 2020. évi költségvetési rendelet-tervezetébe építse be.

Határidő: azonnal

Felelős: Rózsa Sándor jegyző

Erről értesülnek:

1. Karcag Városi Önkormányzat Képviselő-testületének tagjai, lakhelyükön
2. Karcag Városi Önkormányzat Jegyzője, helyben
3. Karcagi Polgármesteri Hivatal Aljegyzői Iroda, helyben
4. Karcagi Polgármesteri Hivatal Költségvetési, Gazdálkodási és Kistérségi Iroda Kistérségi Csoport, helyben
5. Karcagi Polgármesteri Hivatal Költségvetési, Gazdálkodási és Kistérségi Iroda Költségvetési Csoport, helyben
6. Emergency Service Kft. 1131 Budapest, Topolya u. 4-8.

**Gyurcsek János alpolgármester:** Bejelentette, hogy a napirendek megtárgyalásának a végére értek.

Bejelentette, hogy legközelebbi munkaterv szerint

**2020. szeptember 24-én (csütörtökön) 15 órai kezdettel**

ülésezik a képviselő-testület.

Van-e valakinek napirendi javaslata erre az ülésre?

Napirendi javaslat nem hangzott el.

**Gyurcsek János alpolgármester:** Megköszönte a képviselő-testület tagjainak, a meghívottaknak a megjelenését, aktivitását, a kedves televíziónézők figyelmét, majd a testületi ülést bezárta.

K. m. f.

|  |  |
| --- | --- |
|  |  |
| **(: Gyurcsek János :)** | **(: Rózsa Sándor :)** |
| polgármester-helyettes  alpolgármester | jegyző |